Αγωνιστική περίοδος BAA 1947-1948

Η αγωνιστική περίοδος 1947-48 ήταν η δεύτερη στην ιστορία του Basketball Association of America (BAA). Το BAA ήταν η διοργανώτρια αρχή του επαγγελματικού πρωταθλήματος καλαθοσφαίρισης στη Βόρεια Αμερική κατά τις πρώτες τρεις σεζόν διεξαγωγής του, πριν ενωθεί με το NBL και δημιουργήσουν το NBA το 1949.

Στο πρωτάθλημα έλαβαν μέρος 8 ομάδες και έδωσαν 48 παιχνίδια η κάθε μία στα πλαίσια της κανονικής περιόδου. Ακολούθησαν τα πλέι-οφ, όπου οι Μπάλτιμορ Μπούλετς επικράτησαν των Φιλαδέλφεια Ουόριορς με 4-2 νίκες στους τελικούς και κατέκτησαν τον τίτλο.

Το NBA αναγνωρίζει τις τρεις σεζόν του BAA ως μέρος της ιστορίας του, επομένως η περίοδος 1947-48 θεωρείται από πολλούς ως η δεύτερη του NBA.

Αξιοσημείωτα γεγονότα 
 Πριν από την έναρξη της περιόδου, οι Κλίβελαντ Ρέμπελς, Ντιτρόιτ Φάλκονς, Πίτσμπουργκ Άιρονμεν και Τορόντο Χάσκις διαλύθηκαν, αφήνοντας το πρωτάθλημα με μόλις 7 ομάδες. Ο αριθμός αυξήθηκε σε 8 ομάδες, αφού στο πρωτάθλημα εντάχθηκαν οι μετέπειτα πρωταθλητές Μπάλτιμορ Μπούλετς από το μικρότερης φήμης ABL. Ο αριθμός των 8 ομάδων που έλαβαν μέρος σε μια σεζόν του NBA είναι και ο μικρότερος στην ιστορία του πρωταθλήματος, με το γεγονός αυτό να επαναλαμβάνεται και το διάστημα 1955-1961.
 Στο πρώτο Ντραφτ που πραγματοποιήθηκε στην ιστορία του NBA, ο Κλίφτον ΜακΝίλι του πανεπιστημίου του Τέξας επιλέχθηκε στο νούμερο 1 από τους Πίτσμπουργκ Άιρονμεν. Οι Μπάλτιμορ Μπούλετς επέλεξαν τον Χάρι Γκάλατιν στο νούμερο 40 και οι Σικάγο Σταγκς τον Άντι Φίλιπ στο νούμερο 47 και τον Τζιμ Πόλαρντ στο νούμερο 62.
 Οι Πρόβιντενς Στιμρόλερς κατέχουν το ρεκόρ λιγότερων νικών σε μία σεζόν στο NBA. Αυτό συνέβη την περίοδο 1947-48, όταν κέρδισαν μόλις σε 6 από τα 48 παιχνίδια (ποσοστό 12,5%). Ωστόσο, το ρεκόρ για το χαμηλότερο ποσοστό νικών στην ιστορία του πρωταθλήματος κατέχουν οι Σάρλοτ Μπόμπκατς με 10,6% την περίοδο 2011-12.
 Κατά τη διάρκεια της περιόδου, ο προπονητής Νατ Χίκι αγωνίστηκε ως παίκτης των Στιμρόλερς για δύο παιχνίδια, εκ των οποίων το δεύτερο ήταν δύο ημέρες πριν από τα 46α γενέθλιά του. Έγινε έτσι ο γηραιότερος παίκτης στην ιστορία του NBA μέχρι σήμερα.

Κανονική περίοδος

Βαθμολογίες 

Δυτική κατηγορία

Ανατολική κατηγορία

Κορυφαίοι στατιστικών 

Σημ.: Μέχρι την αγωνιστική περίοδο 1969-70, οι κορυφαίοι σε πόντους και ασίστ καθορίζονταν με βάση το σύνολο και όχι τον μέσο όρο.

Βραβεύσεις 

 Καλύτερη πεντάδα
 Εντ Σαντόφσκι (σέντερ, Μπόστον Σέλτικς)
 Χάουι Ντάλμαρ (φόργουορντ, Φιλαδέλφεια Ουόριορς)
 Τζο Φουλκς (φόργουορντ, Φιλαδέλφεια Ουόριορς)
 Μπομπ Φίρικ (φόργουορντ, Ουάσινγκτον Κάπιτολς)
 Μαξ Ζασλόφσκι (γκαρντ, Σικάγο Σταγκς)

 2η καλύτερη πεντάδα
 Σταν Μίασεκ (σέντερ, Σικάγο Σταγκς)
 Καρλ Μπράουν (γκαρντ, Νιου Γιορκ Νικς)
 Τζον Λόγκαν (γκαρντ, Σαιντ Λούις Μπόμπερς)
 Μπάντι Ζανέτ (γκαρντ, Μπάλτιμορ Μπούλετς)
 Φρεντ Σκολάρι (γκαρντ, Ουάσινγκτον Κάπιτολς)

Πλέι-οφ 

Στον πρώτο γύρο, οι ομάδες που τερμάτισαν στη δεύτερη και τρίτη θέση κάθε κατηγορίας (δυτική και ανατολική) αγωνίστηκαν μεταξύ τους, με την πρόκριση να κρίνεται στις δύο νίκες. Οι νικητές των δύο αγώνων δημιούργησαν το ένα ζευγάρι των ημιτελικών, όπου και εκεί η πρόκριση για τους τελικούς του πρωταθλήματος κρίθηκε στις δύο νίκες.

Στο άλλο ζευγάρι των ημιτελικών, αγωνίστηκαν μεταξύ τους οι ομάδες που τερμάτισαν στην πρώτη θέση των δύο κατηγοριών, με την πρόκριση για τους τελικούς του πρωταθλήματος να κρίνεται στις τέσσερις νίκες. Στα τελικά, ο πρωταθλητής αναδείχθηκε επίσης στις τέσσερις νίκες. Αυτό το σύστημα διεξαγωγής των πλέι-οφ χρησιμοποιήθηκε μόνο τις δυο πρώτες σεζόν της διοργάνωσης.

Το πρωτάθλημα κατέκτησαν οι Μπάλτιμορ Μπούλετς επικρατώντας των Φιλαδέλφεια Ουόριορς με 4-2 νίκες στους τελικούς. Αξιοσημείωτο είναι ότι το τουρνουά διεξήχθη το διάστημα 23 Μαρτίου-21 Απριλίου 1948, με τους Μπούλετς να παίζουν 12 και τους Ουόριορς 13 παιχνίδια σε 30 ημέρες, ενώ για τους τελικούς έπαιξαν 6 αγώνες σε 12 ημέρες.

Παραπομπές

Εξωτερικοί σύνδεσμοι 
 Αγωνιστική περίοδος 1947-48 στο NBA.com
 Περίληψη αγωνιστικής περιόδου 1947–48  στο Basketball-Reference.com